Webio - An embedded web server - CodeProject 10,452,169 members (49,533 online) CodeProject::Workspaces
Last Visit: 31-Dec-99 18:00 Last Update: 10-Mar-14 10:49Refresh« Prev1234567 Next » Dr MJ du Plessis Gereformeerde Kerk Bellville Datum: Nagmaal 21 Mei 2006 (oggend)
Sing vooraf: Psalm 68:9 (334)
Lofpsalm 63:1 (306)
Na die wet bely ons voor God ons sondeskuld met Psalm 32:3 (152)
Psalm 32:3 (152)
Doksologie: Here, U is die ewige God en Vader, en U is geseënd bo alle dinge.
U het die aarde met heerlikheid en met eer beklee, maar U het ook die hemel met groot seëninge in Christus vir ons voorberei.
Dank: Ons loof en dank U, Here, dat die besluit van U Raad om ons uit die hand van die kwaad weg te neem, vir ewig vasstaan, en dat nie ons twyfel of enige mag ons hierdie voorreg kan ontneem nie.
Ons dank U dat U ons as U kinders uitverkies het om erfgename te mag wees van U ewige koninkryk.
Ons dank U met groot opregtheid vir die grond van ons behoud, naamlik U genade in die Here Jesus Christus.
As ons U genade ken en U vrede ervaar, Vader, dan loop ons beker oor. Dan is die volheid oor ons vervul.
Skuldbelydenis: Maar teen U groot en onmeetbare heiligheid herdink ons met siddering ons sondes – ons moedswillige oortredinge.
Here, plaas U self ’n wag voor ons mond, sodat ons nooit U eer kan beswadder nie.
Keer U ons gedagtes en ons tong sodat ons nie een van U kinders mag onteer met woorde nie. Ons begaan gereeld hierdie foute, en daarom pleit ons van U krag uit die hoogte om hierdie wandade te kan oorkom.
Smeking vir ons nood: Maar gee ook aan ons die onwankelbare moed om U Woord en U reg te verkondig aan elke mens.
Here, ons smeek dat U ons die moed en oortuiging gee om nie te swig wanneer ons die stem van U Gees hoor wat ons oortuig van U wil en eise nie – maar dat ons dan juis U leiding volg en getuig vir dit wat waar en reg is!
Hoe moet ons tot ons beskaming bely dat ons dikwels U weë nie verkondig nie. En dikwels van swakheid en skaamte swyg eerder as om te getuig.
Here ons bely met berou dat ons ook soms ten onregte die kwaad aanblaas en nie die sagtheid van die waarheid in ons het nie.
Verligting van die Gees ter wille van die Woorddiens: Wees met ons in die verkondiging van U Woord.
Wees met elke ampsdraer van ons met soveel insig naby, dat ons altyd duidelik en helder mag sê: So spreek die Here Here.
Ook in ons eredienste, bid ons, laat U Gees spreek, en ons tot vertroosting beweeg, maar ons ook ernstig vermaan om ons van die kwaad te bekeer.
Vader van alle genade, verhoor ons om Christus wil.
Psalm 40:7 (207)
Skriflesing: Openbaring 1
Teks: Openbaring 1:17
En toe ek Hom sien, val ek soos ’n dooie aan sy voete; en Hy het sy regterhand op my gelê en vir my gesê: Moenie vrees nie; Ek is die eerste en die laaste (Openbaring 1:17 AFR53)
Ons eet vandag saam met Hom – Hy wat daar was voordat daar tyd was, of voordat die aarde daar was. Hy het sy Gees na ons toe gestuur. Die Gees – God die Heilige Gees – het ons vandag hiernatoe gebring.
Weet ons werklik Wie is vandag ons Gasheer?
Hy is die Ewige Almagtige God.
Dis Hy wat die aarde geskape het – elke keer as die Vader die bevel daarvoor gegee het.
Johannes, wat hier op Patmos soos ’n dooie voor Jesus se voete neerslaan, skryf in sy Evangelie dat daar absoluut niks is wat bestaan, wat nie deur Jesus geskape is nie.
Daarom was Jesus eerste. Hy was vóór die skepping.
In hierdie tyd voor die skepping het hierdie selfde God ’n raadsplan uitgewerk.
In hierdie raadsplan is u naam as ’n uitverkorene vasgelê.
Die Here se Woord leer ons dat dit nie afhang van die een wat wil of of van die een loop nie, maar van die voorneme van God volgens sy verkiesing (Romeine 9:16).
Of Efesiërs 1 wat leer dat ons voor die grondlegging van die wêreld in Jesus Christus uitverkies is, sodat ons heilig en sonder gebrek voor Hom kan wees.
Hy was dus ook hierin eerste.
Hierdie God het ’n mens geword.
Die Woord het vlees geword en het onder ons kom woon, en ons het sy heerlikheid aanskou.
Jesus het later gesterf aan die kruis. Hy is begrawe.
Die dinge is helder in die geheue van die apostel Johannes.
Hy onthou hoe hulle saam die eerste Nagmaal gevier het.
Hy onthou die woorde van Jesus dat daar een aan die tafel sit wat Hom sou verrraai.
Hy onthou hoe Judas opgestaan het en in die donker weggestap het, en hoe Judas homself later opgehang het en dat sy maag oopgebars het.
Nou is die prentjie meteens heeltemal anders.
Hierdie Jesus aan die kruis se teenwoordigheid slinger Johannes teen die grond vas.
Die heiligheid van God dryf die lewe uit hom uit dat hy word soos ’n dooie mens van vrees.
Hierdie Here Jesus Christus verskyn in alle vriendelikheid aan hom.
Geliefde broeder en suster, as u aan hierdie Nagmaaltafel sit, moet u kyk na Hom wie se Nagmaal dit is.
Dink dan dat ons aan die almagtige God se tafel sit.
Ons behoort eintlik ook soos Johannes op die grond neergegooi te word deur die geweldige heiligheid van God. Ons behoort te sterf vanweë sy teenwoordigheid.
Maar ons lewe, en word in liefde uitgenooi om te kom aansit.
My/jou naam word genoem as Hy sê dat daardie verskriklike oomblikke aan die kruis vir ons was.
Dit was vir my/jou sondes dat sy oë gebreek het toe Hy sy lewe afgelê het!
Maar nou is Jesus nie meer aan die kruis nie.
Hy wat u nou nooi om te kom aansit, is ’n Regter wat beslis oor die hemel en die hel.
Onthou dit as u aansit en die brood eet en die wyn drink.
Die kandelaar in die Here se hand is simbool van my en jou, en van ons kerk.
Hoeveel lig laat ons skyn? Of lewe ons onder die maatemmer? Met hoeveel eerlikheid kom ons sy genade ontvang?
Hierdie Jesus se oë is vir Johannes soos ’n vlam van vuur wat verterend in ons inkyk.
Elkeen van ons gaan hierdie oë van God nog sien – net soos wat Johannes dit gesien het.
Ons gaan ook soos hy die oomblik beleef waar ons voor God staan met die besef dat Hy alles in ons lewe gesien het – al ons sondes en ongeregtighede.
Geliefdes, kyk dan ook net na die voete van hierdie Jesus wat u vandag aan hierdie tafel gaan spysig.
Johannes sien dat hulle gloei soos koper in ’n oond.
Dit beteken net dat elkeen wat God gehaat en bedrieg het, deur daardie twee voete vertrap gaan word.
Hy gaan elke vyand onderwerp – geeneen is bestand teen Hom nie.
Waarom beveel Hy ons dan vandag om aan hierdie tafel aan te sit? Omdat Hy – as die Eerste en die Laaste en die Lewende – ons uitverkies en vir ons versoening gedoen het.
Hy was die Eerste om uit die dood op te staan. Daarmee het Hy bewys dat Hy nooit weer sal sterf nie.
Hy verseker ons vandag weer met hierdie sakrament dat ons almal – soos Hy – ook uit die dood gaan opstaan.
Hy gaan ons daaruit haal, en weer ons siele en liggame verenig.
Daarna gaan ons, soos Hy, lewe tot in ewigheid.
U sit vandag aan hierdie tafel omdat:
Hierdie almagtige God, Jesus Christus, aan u sê dat Hy aan u die ewige lewe op die nuwe aarde gee.
Hy sê met hierdie Nagmaal dat Hy juis vir jou sondes dood is, en dat Hy juis vir jou uit die dood opgestaan het.
Hy wil hê ons moet na Hom kyk – Hy is die Ewiglewende wat nooit weer gaan sterf nie.
Dis vir ons wat Hy nou in die hemel is, om plek gereed te maak, dat ons daarnatoe kan gaan wanneer Hy ons deur die dood hier wegroep.
Maar onthou dat ons ’n kandelaar in Christus se hand is.
Wanneer ons van hierdie tafel af opstaan, moet ons lewe dit bewys.
Al die onmeetbare genade wat ons van Christus ontvang, moet ons gaan uitlewe.
Ons moet ’n lewende getuienis wees van die verlossing van Jesus Christus.
Dis ook waarom ons saam met die Here Jesus Christus deelneem aan hierdie sakrament – sodat ons geloof weer van nuuts af versterk kan word om al hierdie dinge te weet en te glo.
Kom ons word in onsself minder, sodat die Here Jesus Christus in ons meer kan word.
Ons moet word soos wat dit werklik is:
Ons ontvang die Here Jesus Christus se krag. Lewe dit dan so uit!
Ons lewe in die Here Jesus Christus se lig. Lewe dan sy lig uit!
Ons lewe in die bewaring van hierdie Ewige God. Moet dan nooit bang wees om u geloof uit te lewe nie!
Wees daarvan verseker dat u die ewige lewe het, want die Here Jesus Christus wat ons hier bymekaar geroep het, waarborg dit aan elkeen van ons.
Die bewys is dat ons die stem van die Heilige Gees gehoorsaam het toe ons op sy bevel na die Nagmaal toe gekom het.
Psalm 105:2, 3 (514)
Psalm 23:1, 3 (107)
Af tafel toe
Tydens Nagmaal sing ons:
· Aan tafel: Psalm 116 (569)
· Terug banke toe: Psalm 118 (575)
Here, ons dank U dat U ons onderrig en ons leer. Gee aan ons ’n hart wat verstaan as U tot ons spreek en ook ’n gees wat gewillig is om hom te laat leer. Lei ons in hierdie nuwe week, sodat ons weer mag leef tot U eer en verheerliking.
Ons bid dit om Christus wil.
Slotpsalm 36:2 (179)
Datum: Nagmaal 21 Mei 2006 (oggend)